سري لنکا: په چاؤدنو کې د وژنو شمېره ۲۹۰ ته رسېدلې
په سري لنکا کې پرون د اتوار، يکشنبې په ورځ د ايسټر تهوار په موقع په کليساؤ او هوټلونو بريدونو کې د وژنوشمېره ۲۹۰ ته رسېدلې او ۴۵۰ نه زيات ژوبل شوي دي.
د چارواکو په وېنا په وژل شوؤ کې ۳۰ بهر ملکيان هم شامل دي. د سري لنکا چارواکو ويلي د چاؤدنو پلټنې يې پېل کړي او ۱۳ مشکوک کسان يې نيولي دي، د بریدونو زمه واري چا نه ده منلې. د راپورونو ترمخه په سري لنکا کې د چاؤدنو او بريدونو وروسته لګول شوې کرفيو، ګرځبنديز لرې کړی شوی دی. په سري لنکا کې دغه چاؤدنې او بريدونو په داسې مهال شوي چې د عبادت په ځايونو کې د دعا دستورې روانې وې. د اتوار په سهار د سري لنکا په درې ښارونو کې په درې هوټلونو او درې کليساؤ باندې بریدونه شوي وو. د امریکا صدر ډانلډ ټرمپ د سري لنکا د بریدونو په عکس العمل کې په خپل ټویټر لیکلي چې امریکا هر قسمه امداد ته تیاره ده. صدر ټرمپ زیاته کړې: "د سري لنکا په کلیساؤ او هوټلونو د دې ناوړه بریدونو په ترڅ کې د امریکا اولس د سري لنکا خلقو سره ولاړ دې او د زړه له کومي غمجن دی". د پاکستان خارجه وزارت هم په سري لنکا کې شوې دا بریدونه غندلي. د خارجه وزارت ویاند محمد فیصل په خپل یو بیان کې ویلي د پاکستان دولت او اولس د ایسټر په موقع دې بریدونو وروستو له سري لنکا سره ولاړ دې. افغان ولسمشر محمد اشرف غني هم یو بیان جاري کړی او په هغه کې یې د سري لنکا ریاست او خلکو سره غمشریکي ښودلې ده. د کاټولیک عیسوي مذهب روحاني مشر پوپ فرانسس په دې بریدونو خپل خپګان څرګند او يو شمېر نورو نړيوالو مشرانو هم دغه بريدونه غندلي دي.